Aswir n tseddast s umata ur yeshil ara ad ibeddel ɣas tella temlilit gar tutlayin. Maca mi ara izad wassaɣ gar snat n tutlayin, yiwet ad ternu tayeḍ alamma yuweḍ umerḍil ɣer uswir n tseddast. Annect-a yettban-d deg wayen yerzan isuraz ama d tisɣunin ama d tanfalyin n usuddes n uḍris. Din ad negzu belli tutlayt tebda tberru i tzemmar-is seg wakken i d-tudef aṭas deg-s tutlayt niḍen. Daɣ-netta, deg uswir-a n tseddast, ad d-nwali amek i d-udfen yisuraz n tutlayt n tefransist deg tutlayt n teqbaylit.